KOMISJONI MÄÄRUS (EÜ) nr 1880/2001,

millega muudetakse määrust (EÜ) nr 1621/1999, millega kehtestatakse nõukogu määruse (EÜ) nr 2201/96 üksikasjalikud rakenduseeskirjad teatavate kuivatatud viinamarjade tootmiseks ettenähtud viinamarjasortide kasvatamiseks antava viljelusabi kohta

26. september 2001

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 28. oktoobri 1996. aasta määrust (EÜ) nr 2201/96 töödeldud puu- ja köögiviljasaaduste turu ühise korralduse kohta,1 viimati muudetud määrusega (EÜ) nr 1239/2001,2 eriti selle artikli 7 lõiget 5,

ning arvestades, et:

1) komisjoni 22. juuli 1999. aasta määruse (EÜ) nr 1621/1999 (millega kehtestatakse nõukogu määruse (EÜ) nr 2201/96 üksikasjalikud rakenduseeskirjad teatavate kuivatatud viinamarjade tootmiseks ettenähtud viinamarjasortide kasvatamiseks antava viljelusabi kohta,3 muudetud määrusega (EÜ) nr 2256/19994) artikli 13 lõike 2 punktiga d on ette nähtud üleminekumeetmed töötlemata kuivatatud viinamarjade tarnimisel virnastatavate plastkastide kasutamise kohustuse kohta ettevõtjate puhul, kes on kasu saanud nõukogu 21. veebruari 1994. aasta määrusega (EÜ) nr 399/94 (kuivatatud viinamarjade suhtes kohaldatavate erimeetmete kohta,5 muudetud määrusega (EÜ) nr 2826/20006) ettenähtud meetmetest; vastusena Kreeka taotlusele, millest selgub, et nimetatud riigil on kõnealuste kastide puhul tekkinud tarneraskusi, tuleks erandliku abinõuna pikendada üleminekumeetmeid ühe aasta võrra ning sel eesmärgil tuleks ette näha, et 2001/02. turustusaastal kõnealustes kastides tarnitavate ja säilitatavate koguste ajutine miinimummäär on 75 %;

2) määruse (EÜ) nr 1621/1999 artikli 5 lõikega 1 on sätestatud, et lepingud tuleb sõlmida 1. augustiks enne asjaomast turustusaastat ning nendega tuleb ette näha, et üksiktootja või tootjate organisatsioon tarnib kogu korjatud saagi virnastatavates plastkastides, ilma et see piiraks artikli 13 lõike 2 punktiga d sätestatud üleminekusätete kohaldamist; 2001/02. turustusaastaks kõnealuste üleminekumeetmete suhtes tehtud muudatust silmas pidades tuleks kõnealuse turustusaasta lepingute sõlmimise viimane kuupäev edasi lükata 30. septembrini 2001;

3) käesoleva määrusega ettenähtud meetmed on kooskõlas puu- ja köögiviljatooteturu korralduskomitee arvamusega,

ON VASTU VÕTNUD KÄESOLEVA MÄÄRUSE.

Artikkel 1

Määruse (EÜ) nr 1621/1999 artikli 13 lõiget 2 muudetakse järgmiselt.

1. Punkt c asendatakse järgmisega:

"c) artiklis 5 nimetatud lepingud sõlmitakse tootjate või tootjate organisatsioonide ja töötlejate vahel, kes on enne lepingute sõlmimist esitanud taotluse registreerimiseks andmebaasis; 1999/2000., 2000/2001. ja 2001/2002. turustusaasta lepingud sõlmitakse vastavalt 1. novembriks 1999, 1. septembriks 2000 ja 30. septembriks 2001."

2. Punkti d kolmas taane asendatakse järgmisega:

"- vähemalt 75 % koguste suhtes, mis on tarnitud ja ladustatud 2001/2002. turustusaasta jooksul."

Artikkel 2

Käesolev määrus jõustub Euroopa Ühenduste Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 26. september 2001

Komisjoni nimel

komisjoni liige

Franz FISCHLER

1 EÜT L 297, 21.11.1996, lk 29.

2 EÜT L 171, 26.03.2001, lk 1.

3 EÜT L 192, 24.07.1999, lk 21.

4 EÜT L 275, 26.10.1999, lk 13.

5 EÜT L 54, 25.02.1994, lk 3.

6 EÜT L 328, 23.12.2000, lk 2.